Mooinooi-vroue: ‘Meesterbrein’ wis nie hoekom hy vas is nieBeskuldigde nommer 2. Weens die aanklag van verkragting wat by die klagstaat gevoeg is, moet die beskuldigdes se identiteite weerhou word tot hulle op die aanklag gepleit het. Foto: Phillip Bruwer, Maroela Media Die 52-jarige beweerde meesterbrein rakende die verdwyning van en vermoedelike moord op Anisha (30) en Joey (32) van Niekerk van Mooinooi beweer hy weet nie hoekom hy al langer as ŉ maand lank in aanhouding is nie. Die man, wat onder meer sy eie duikklopperonderneming in Mooinooi in Noordwes bedryf op die eiendom wat aan Anisha behoort, staan tereg op aanklagte van sameswering om ŉ moord te pleeg, moord, ontvoering, verkragting, roof met verswarende omstandighede en inbraak met die doel om te steel. Hy en sewe medebeskuldigdes, vyf mans, ŉ 18-jarige en ŉ 21-jarige vrou, het Vrydag weer voor landdros Semakuleng Thamage verskyn waar sy borgtogaansoek hervat is. Een van sy werkers, ŉ 25-jarige man, is die eerste beskuldigde wat Donderdag sy borgtogaansoek gesluit het en moontlik verbind word met ŉ plaasmoord in 2014. Weens die aanklag van verkragting wat onlangs by die klagstaat gevoeg is, mag die verdagtes se identiteit nie bekend gemaak word voordat hulle gepleit het nie. Die beskuldigdes se borgtogaansoeke word as ŉ skedule 6-misdryf aangehoor. Die beweerde meesterbrein het vroeg Vrydag sy getuienis onder leiding van sy regsverteenwoordiger, Pontsho Raikane, afgehandel, waarna staatsaanklaer Christine Molautsi hom kruisondervra het. “Weet jy waarvan jy aangekla word?” het sy gevra. “Hulle sê moord, kidnapping en ek dink rape,” het hy geantwoord. Molautsi het hom gevra of hy weet wie die slagoffers was, waarop hy geantwoord het: “Ek weet nie.” Hy het ook gesê hy weet nie waar Anisha tans is nie en dat hy haar die Sondag [10 Desember] omstreeks 11:00 die laaste keer gesien het. Hy betaal haar R6 000 per maand huur en het voor Molautsi hom oor haar uitgevra het, gesê: “Sy was die eienaar van die grond waar my shop is.” Hy het tydens die kruisondervraging deurlopend deurmekaar voorgekom en die aanklaer se vrae onsamehangend beantwoord. Die agt beskuldigdes in die hof (18 Januarie 2018). Foto: Phillip Bruwer Hy het Donderdag getuig hy weet nie waar vier van sy agt kinders is wat in sy sorg was voor hy in hegtenis geneem is nie, maar het Vrydag geantwoord van hulle is in die sorg van sy seun (22) “wat gebreklik is” en die ander by sy vrou se ma. Sy oudste seun (29), dié se meisie (18) en sy vrou (21) staan saam met hom tereg in verband met die Van Niekerk-egpaar se verdwyning. Die man het ook Donderdag getuig hoewel daar al sake teen hom aanhangig was, hy net een vorige veroordeling het wat in 2002 opgelê is en waarvoor hy ŉ boete van R1 500 moes betaal. Die veroordeling hou volgens hom verband met tweedehandse goedere wat hy verkoop het “wat nie reg geregistreer was nie”. Hy het gesê die ander sake teen hom is “uitgegooi”. “Was u eerlik voor hierdie hof toe u getuig het oor u vorige veroordelings?” het Raikane gevra. “Om eerlik te wees, ek was eerlik [in my getuienis] met dit wat ek kon onthou. Ek kon iets vergeet het, want ek het ŉ nuwe baadjie omgeslaan,” het hy geantwoord. Raikane het die man gevra of hy bewus was dat die polisie ŉ vuurpit op sy perseel in die Buffelsfontein-gebied van Mooinooi gevind het waarin beendere was. Die skeepsvraghouer waar Joey en Anisha van Niekerk glo ure aaneen gemartel en verkrag is. Foto: Mia Spies / eNuus “Ek weet nie wat die polisie alles gekry het nie, want ek was toe reeds in aanhouding. Maar daar is ŉ vuurpit waar ons drie perde verbrand het wat vergiftig is.” Raikane wou weet of die R1,5 miljoen-plaas waarop die man en verskeie ander mense woon sy eie grond is en of die verband aan hom behoort. Hy het Donderdag in die hof getuig dit is sy vaste blyplek waar hy al langer as ŉ jaar woon. “Ek het dit by die eienaar gekoop en betaal dit nog af. Ek betaal R5 000 per maand of ek doen vir die eienaar werk.” Die man kon egter nie die eienaar van die grond se naam herken toe dit aan hom voorgelees is nie en het gesê hy sal dalk die naam herken as hy die man se gesig sien. “Hoekom sê jy dan dit is jou eiendom as die verband nie op jou naam is nie?” wou Raikane weet. “ŉ Eiendomsprokureur is nog besig met die kontrak. Daar was probleme met ŉ paar rand wat uitstaande was vir water en ligte,” het hy gesê. Die man het erken hy het ŉ vraag misverstaan oor hoeveel hy per maand verdien. Hy het Donderdag gesê hy verdien R40 000 per maand waarmee hy sewe van sy agt kinders moet onderhou, huur en salarisse moet betaal. Hy het egter Vrydag gesê hy verdien nagenoeg R80 000 en die R40 000 is die “wins” wat hy maak nadat al sy verpligtinge betaal is. Raikane het die hof ook gewys op verskeie teenstrydighede in die man se getuienis. Die man het telkemale gesê hy is “onder baie stres” en het van die inligting vergeet. Die hof het teen 13:00 verdaag. Thamage het die saak tot volgende Donderdag uitgestel wanneer die kruisondervraging en res van die aansoeke voortduur. Hulle bly in aanhouding tot dan. Maroela Media het vroeër berig Joey en Anisha is op 10 Desember omstreeks 07:30 die laaste keer in die Mooinooi-omgewing gesien waar hulle op ŉ kleinhoewe gewoon het. Weke later is beendere gevind wat die polisie vermoed moontlik die oorskot van Anisha en Joey kan wees. Die beendere is vir DNS-toetse gestuur om die oorsprong daarvan te bevestig. Lees alle vorige berigte oor Joey en Anisha van Niekerk op Maroela Media.